काशी में 'आप' की सफलता के लिए विदेशों से भी आए केजरी के समर्थक
बदले दौर में सियासत की कहानी में एका देखना हो तो आम आदमी के कार्यालय तक हो लीजिए। जनाब! देश के हर कोने से आए कार्यकर्ता यहां मिलेंगे। कोई तमिलनाडु से तो कोई पंजाब से। इतना ही नहीं कुछ विदेशी मुल्कों से आए केजरीवाल के समर्थकों के भी यहां दीदार हो जाएंगे। बात इनके यहां आने की नहीं बल्कि सभी के पास
वाराणसी, [विकास ओझा]। बदले दौर में सियासत की कहानी में एका देखना हो तो आम आदमी के कार्यालय तक हो लीजिए। जनाब! देश के हर कोने से आए कार्यकर्ता यहां मिलेंगे। कोई तमिलनाडु से तो कोई पंजाब से। इतना ही नहीं कुछ विदेशी मुल्कों से आए केजरीवाल के समर्थकों के भी यहां दीदार हो जाएंगे। बात इनके यहां आने की नहीं बल्कि सभी के पास एक विजन है। उमंग है जज्बा भी। सभी के पास कुछ न कुछ चुनावी काम भी।
बीच शहर के शिवाजी नगर स्थित आप के तीन मंजिला कार्यालय के मुख्य द्वार पर आपको स्थानीय युवा वालंटियर मिल जाएंगे। आप से वह काम पूछेंगे और एक रजिस्टर में उद्देश्य दर्ज कर उचित स्थान तक पहुंचा देंगे। इससे सटे एक छोटे से कमरे में 'वालंटियर हेल्प डेस्क' है। हरियाणा के करन सिंह इसकी जिम्मेदारी संभाल रहे हैं। केरल की अश्वती मुरलीधरन पूरा लेखा जोखा संभाल रही हैं। उत्तराखंड से एक टीवी चैनल की नौकरी छोड़कर उपहार पांडेय मीडिया तक हर सूचना पहुंचाने की जिम्मेदारी उठा रहे हैं। डोर टू डोर कैंपेनिंग से जुड़ी टीम की जिम्मेदारी शमन कुरैशी संभाल रही हैं। यह पूर्व मुख्य चुनाव आयुक्त एस वाई कुरैशी की भतीजी हैं। मुंबई में उत्तर भारतीयों के साथ किए जा रहे दुर्व्यवहार को जनता तक पहुंचाने की जिम्मेदारी मुंबई की प्रीति शर्मा मेनन तो गुजरात में किसानों के दु:ख दर्द को आमजन तक पहुंचा रहे दिनेश बघेला।
दूसरी तरफ साफ्टवेयर इंजीनियर की नौकरी छोड़ दिल्ली की तृप्ति शर्मा देश भक्ति संगीत के जरिए प्रचार में जुटी टीम की अगुवाई कर रही है। इसके अलावा कॉलिंग कैंपेन का काम अमेरिका से आए कई एनआरआई संभाल रहे हैं। सीएटल [अमेरिका] में काम करने वाले वरुण गुप्ता वाराणसी दक्षिणी विस क्षेत्र में कैंपेन की जिम्मेदारी आइटी प्रोफेशनल प्रदीप शुक्ला [लंदन], इनवेंस्टमेंट बैंकर अनुराग [कनाडा], इंजीनियर अक्षय कुमार [लंदन] , शालिनी गुप्ता [शिकागो] आदि दर्जनों कार्यकर्ता आम आदमी पार्टी के प्रचार प्रसार अभियान को प्रवाह दे रहे हैं। यह सभी 15 से बीस दिन तक की छुट्टी लेकर यहां डेरा डाले हुए हैं। सभी के वास्ते एक सी व्यवस्था। कूलर न एसी सभी के कमरे में एक-एक पंखा। प्रचंड गर्मी में सभी पसीना पोछते हुए अपने काम में जुटे हैं। इसी में कोई भोजन करते मिलेगा तो कोई जमीन पर पसरा हुआ। मजे की बात है कि इन सब के बीच इस पार्टी को एक फलक देने वाले बीस वर्ष तक अमेरिका में साफ्टवेयर इंजीनियर की नौकरी को छोड़ पार्टी के राष्ट्रीय सचिव पंकज गुप्ता कंप्यूटर पर बैठकर पूरी चुनाव गतिविधियों पर नजर रखे हुए हैं।
पढ़ें: आप व भाजपा कार्यकर्ताओं में हाथापाई
पढ़ें: बांग्लाभाषियों को हाथ लगाया तो दिल्ली हिला दूंगी: ममता
hin_Deva hin_Deva hin_Deva hin_Deva hin_Deva hin_Deva hin_Deva